題東老庵
作者：史功舉
朝代：宋

paragraphs: 弁山凝翠碧橫天，霅水開鑑流清泉。
隠君東老志高潔，一庵結在青山邊。
平生倒屣愛佳客，買書不惜傾囊錢。
秋風八月酒初熟，邂逅有客來翩躚。
豐姿灑落眼秋碧，太白邀飲清風前。
欣然二翁話相得，醉來促席相留連。
不覺達旦欲辭去，笑語拍手洪崖肩。
逡巡灑翰落珠玉，藹藹態度含雲烟。
更將禍福論天命，衣冠後世終榮傳。
嗟乎東老今已矣，長有聲名伴山水。
祇應驂鸞跨鶴蓬萊去，猶使鄉人指點庵前路。